Pad Maak Vir Hulp | Jacques van Zyl se blok?
← Jesus eerste
Anja – TWEE!!! →
Pad Maak Vir Hulp
Vanoggend was die N1 Kaap toe weer 'n gemors. Duidelik dat iemand erens vorentoe probleme beleef. Dis gewoonlik 'n gegewe wanneer die aasvoelbakkies verby jaag – en veral as daar meer as een verby kom.
Die mooi ding vir my (en dit tref my elke keer) is wanneer 'n noodvorertuig (vanoggend die Metro nooddienste) deur die verkeer moet sukkel en hulle sirenes van ver af lui en ontsteltenis bekend maak. En dan maak die verkeer oop soos die rooi see voor die voertuig en hy kan voortsnel en hulp verleen.
Daar is iets simpatiek daaraan wanneer vreemdelinge pad gee vir die reddingsvoertuig sodat 'n ander vreemdeling spoedig gehelp kan word.
Ook het ek vanoggend 'n "skoon" metro rail trein gesien. Skoon omdat daar geen grafiti aangewend was op die trein se panele nie. Ek weet nie hoe die ander kan lyk nie, maar die pad se kant was skoon. Dit was lekker om dit te sien. Ek hoop dat dit vordering is in die morele waardes van vandale. Want dit sou jammer wees indien die goed nou eers mooi skoon kom om 'n mooi gesig vir die wereldbeker op te sit.
Of dalk moet mens se, dis darem 'n goeie ding van die wereld beker. Ons dienste raak noodgewonge beter en kriminele word dalk bietjie vaster gevat. Maar hoekom dan wag tot iets soos 'n wereldbeker. Hoekom nie daardie waarde onderhou net omdat dit dinge beter maak nie?
Dis beter om die positiewe in dinge te aanvaar as om noodwendig gal oor als te braak – dus: kom ons aanvaar dis die begin van beter dinge en ek hoop die mense wat vanoggend seer dalk gekry het op die N1 gou beter word…